Wat pa's kan doen as 'n spanningsvolle loopbaan te veeleisend is - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wat pa's kan doen as 'n spanningsvolle loopbaan te veeleisend is
Wat pa's kan doen as 'n spanningsvolle loopbaan te veeleisend is
Die dae is verby toe pa's die huis verlaat het om die dag op kantoor deur te bring terwyl ma's agtergebly het om die huishouding waar te neem.
'n Studie onderneem deur die VSA se regering toon dat die getal vroue wat die arbeidsmag betree, van 50% in 1970 gestyg het tot meer as 70% in 2018. In die tweede kwartaal van 2018 het Suid-Afrikaanse vroue 43.8% van die totale arbeidsmag beklee.
Volgens die tydskrif Time, staan 85% van hedendaagse pa's hulle plek vol as ouers saam met hulle huweliksmaats.
Hierdie nuwe (en verfrissende) houding bring beduidende verskuiwings mee. Navorsing toon dat, vergeleke met die vorige generasie, pa's nou drie keer soveel tyd aan die versorging van hulle kinders bestee. Nogtans is hulle verantwoordelikhede by die werk nie minder as dié van die vorige generasie s'n nie. Hedendaagse pa's het vandag meer pligte by die werk as wat hulle pa's ooit moes hanteer.
Hoe kan 'n moderne pa dus by die werk sy plek volstaan terwyl hy meer tyd saam met sy gesin bestee? Scott Behson, 'n professor in bestuur, sê dit vereis 'n nuwe denkwyse.
Vergelyk jou prioriteite met jou pligte en produksie
Vandag se werkende pa's gee om vir sukses in hulle loopbane sowel as tuis. Pa's is trots daarop om goeie voorsieners te wees terwyl hulle ook die nodige tyd en moeite daaraan wy om liefdevolle pa's en huweliksmaats te wees. Baie pa's bevind hulself egter midde van 'n uitstaande – maar veeleisende – loopbaan wat moeilik is om af te skaal sonder om alles waarvoor hulle gewerk het in gevaar te stel. Nou is die tyd om te begin met die eindpunt in gedagte: Wat sal jy oor 20 jaar die meeste na waarde skat? As jy oor jou prioriteite nadink, mag jy ontdek dat daar 'n wanbalans is tussen wat jy tans doen en waar jy wil eindig.
"Jy mag dalk 'n skuif in jou loopbaan wil maak om meer tyd vir die lewe en vir vaderskap te maak," adviseer Behson. Wanneer hulle begin met die eindpunt in gedagte, vind baie pa's dat die werk wat hulle gekies het eens soos 'n handskoen gepas het, maar hulle het nie hulle loopbane by nuwe realiteite aangepas nie. Dink na oor hoe jy jou loopbaan mag aanpas en wat jy in ruil daarvoor moet prysgee. Dit verg 'n sterk sin van self om oor 'n suksesvolle loopbaan te besin deur veranderinge te oorweeg wat beter met jou volle reeks prioriteite mag ooreenstem.
Prioritiseer vader-vriendelike werkgewers
Die COVID-19-pandemie het die wêreld van werk getransformeer en baie moontlikhede vir fleksiteit by die werk oopgemaak. Jy het selfs 'n sterker onderhandelingsposisie as jy bewys kan lewer van hoe suksesvol jou werk van die huis af tydens die pandemie was. Praat met jou werkgewer om die opsies vir buigbare en afstandwerk te ondersoek. Deur net 'n paar heen-en-weer ritte per week te vermy spaar jy tyd wat jy saam met jou gesin kan deurbring. As jy van die huis af werk, is jy boonop altyd betyds vir aandete.
As opsies in jou posisie nie buigbaarheid moontlik maak nie, soek na werkgewers wat die reputasie het dat hulle hulle werknemers se lewensprioriteite ondersteun. Mense in jou netwerk kan waardevolle insig verskaf oor kulturele gepastheid. Vra vrae oor hoe 'n potensiële werkgewer werkende ouers ondersteun en of hulle volronde persone en werkplekwaardes omhels. Baie maatskappye werf nou buite hulle plaaslike gebiede, wat meer moontlikhede daarstel om werk te vind sonder om te moet verhuis.
Poste wat pa's toelaat om meer tuis te wees kan gepaard gaan met laer loopbaantrajekte en minder inkomste. Die hele gesin moet aan boord wees. Volgens Behson is baie gesinne egter tevrede om die rieme dunner te sny as dit meer gehaltetyd saam met 'n minder uitgestresde pa beteken.
Voordat jy enige besluite neem, hersien die pad wat jou loopbaan geloop het en assesseer of dit goed inpas met die pa wat jy wil wees. 'n Nuwe denkwyse sal jou in staat stel om stappe te neem, klein of groot, om jou loopbaankeuses in lyn te bring met jou prioriteite.